b'\n_START_ARTICLE_\nA\xc5\xa1ramas\n_START_PARAGRAPH_\nA\xc5\xa1ramas \xe2\x80\x93 vieta, kurioje \xc5\xbemogus kreipiasi pats \xc4\xaf save per meditacij\xc4\x85 ar mald\xc4\x85, ritual\xc4\x85 ar dvasios atnaujinim\xc4\x85.\n_START_SECTION_\nHinduizme\n_START_PARAGRAPH_\nA\xc5\xa1ramas \xe2\x80\x93 hinduizme vienuolynas arba u\xc5\xbeuov\xc4\x97ja ie\xc5\xa1kantiems dvasini\xc5\xb3 ties\xc5\xb3. Lankytojai, pri\xc5\xbei\xc5\xabrimi mokytojo, mokosi jogos sistemos ir meditacijos pagrind\xc5\xb3. Taip pat pravedamos reguliarios pamaldos. Taikos, maldos, darbo ir bendruomen\xc4\x97s gyvenimo aplinkoje tiesos ie\xc5\xa1kotojai stengiasi pasiekti dvasin\xc4\xaf tobulum\xc4\x85._NEWLINE_Hinduist\xc5\xb3 vienuolynai vadinami matha arba a\xc5\xa1ramais. \xc4\x8cia gyvena \xc4\xafvairi\xc5\xb3 hinduizmo pakraip\xc5\xb3 ordin\xc5\xb3 vienuoliai, vadinami svamiais. Jie laik\xc4\x85 leid\xc5\xbeia medituodami, atlikdami \xc4\xafvairius ritualus ir studijuodami \xc5\xa1ventuosius tekstus. A\xc5\xa1ramais vadinami ne tik tam tikro ordino tradicij\xc5\xb3 besilaikantys vienuolynai, bet ir charizmati\xc5\xa1k\xc5\xb3 asmenybi\xc5\xb3, paprastai guru  (dvasini\xc5\xb3 mokytoj\xc5\xb3), \xc4\xafkurtos vienuoli\xc5\xb3 bendruomen\xc4\x97s. J\xc5\xb3 mokiniai a\xc5\xa1rame gali gyventi kur\xc4\xaf laik\xc4\x85 arba vis\xc4\x85 gyvenim\xc4\x85.  Vienuolyno gyvenim\xc4\x85 organizuoja guru._NEWLINE_A\xc5\xa1ramas - i\xc5\xa1min\xc4\x8di\xc5\xb3 ir atsiskyr\xc4\x97li\xc5\xb3 gyvenamoji vieta senov\xc4\x97s Indijoje, kuri paprastai b\xc5\xabdavo atokiose vietov\xc4\x97se - kalnuose ar mi\xc5\xa1kuose - gamtos apsuptyje. Tai ir hinduist\xc5\xb3 dvasinio mokytojo namai ar vieta, kur jis gyvena kartu su savo mokiniais. Tai atviri vienuolynai arba susikaupimo namai. A\xc5\xa1ramai da\xc5\xbenai b\xc5\xabdavo \xc4\xafvairi\xc5\xb3 r\xc5\xab\xc5\xa1i\xc5\xb3 aukos bei askez\xc4\x97s vieta._NEWLINE_Daugelis a\xc5\xa1ram\xc5\xb3 buvo mokyklos vaikams - Gurukula. Gurukula yra vieta, kur studentai gyvena kartu, kaip lyg\xc5\xabs, nepriklausomai nuo j\xc5\xb3 socialinio statuso. Jie buvo mokomi guru ir tarnavo jam kasdieniame gyvenime, skalbdavo jo drabu\xc5\xbeius, ruo\xc5\xa1davo jam maist\xc4\x85 ir t. t. Kartais piligrimini\xc5\xb3 kelioni\xc5\xb3 \xc4\xaf a\xc5\xa1ram\xc4\x85 tikslas buvo ne surasti ramyb\xc4\x99, bet i\xc5\xa1mokti kovos men\xc5\xb3. A\xc5\xa1ramuose mokiniai \xc4\xafgydavo ne tik dvasini\xc5\xb3, bet taip pat ir \xc4\xafvairi\xc5\xb3 mokslo bei meno \xc5\xbeini\xc5\xb3._NEWLINE_\xc5\xa0iuolaikinio hinduizmo kontekste, s\xc4\x85voka "a\xc5\xa1ramas" da\xc5\xbenai vartojamas kalbant apie dvasines ar religines bendruomenes, kur \xc5\xbemon\xc4\x97s ateina dvasi\xc5\xa1kai atsinaujinti. Paprastai pagrindinis a\xc5\xa1ramo tikslas yra dvasinis jo nari\xc5\xb3 vystymas._NEWLINE_A\xc5\xa1ramu hinduizme taip pat vadina religines organizacijas, \xc4\xafkurtas dvasinio autoriteto d\xc4\x97l tam tikr\xc5\xb3 id\xc4\x97j\xc5\xb3 ir gyvenimo b\xc5\xabdo platinimo, taip pat pasek\xc4\x97j\xc5\xb3 pritraukimui. Religinis lyderis arba mistikas, kuris vadovauja a\xc5\xa1ramui, perduoda savo pasek\xc4\x97jams dvasines \xc5\xbeinias, kurias jis pats kart\xc4\x85 gavo i\xc5\xa1 savo guru, ir s\xc4\x97kmingai taik\xc4\x97 praktikoje. Pagrindin\xc4\x97s a\xc5\xa1ramo veiklos: religin\xc4\x97, \xc5\xa1vie\xc4\x8diamoji, leidybos ir labdaros.\n_START_SECTION_\nDvasin\xc4\x97s a\xc5\xa1ramo praktikos\n_START_PARAGRAPH_\nD\xc5\xbeapa \xe2\x80\x93 meditacin\xc4\x97 ilgalaikio mantr\xc5\xb3 ar dievo vard\xc5\xb3 kartojimo praktika. Tradiciniam budizme paprastai kartojama 108 kartus. Skai\xc4\x8diavimui naudojama d\xc5\xbeapamala arma mala (ro\xc5\xbean\xc4\x8dius)._NEWLINE_Malda \xe2\x80\x93 kreipimasis \xc4\xaf vidin\xc4\xaf Diev\xc4\x85. Nuo pasin\xc4\x97rimo \xc4\xaf mald\xc4\x85 gylio bei jos tarimo b\xc5\xabdo priklauso koncentracijos ir atsiribojimo nuo pasaulio lygis. Malda mobilizuoja savas dvasines, o kartais ir fizines galimybes. Pana\xc5\xa1i praktika yra mantr\xc5\xb3 kartojimas._NEWLINE_Mantra \xe2\x80\x93 tai \xc5\xa1ventas \xc5\xbeodis (ar \xc5\xbeod\xc5\xbeiai) arba u\xc5\xbekeikimai. Mantra padeda pasiekti prisijungimo prie tam tikros i\xc5\xa1orin\xc4\x97s energetikos b\xc5\xabsen\xc4\x85. Tariant mantr\xc4\x85 sukuriama vibracija, per kuri\xc4\x85 i\xc5\xa1 Kosmoso pradeda tek\xc4\x97ti j\xc4\x85 atitinkanti energija. \xc5\xa0ios praktikos metu gali b\xc5\xabti atliekamos \xc4\xafvairios mantros, ir kiekvienas a\xc5\xa1ramas turi savo mantras, susijusias su konkre\xc4\x8diu mokytoju ir a\xc5\xa1ramu._NEWLINE_Bhad\xc5\xbeanos \xe2\x80\x93 dvasiniai giedojimai, da\xc5\xbeniausiai tai ved\xc5\xb3 himn\xc5\xb3, garbinan\xc4\x8di\xc5\xb3 \xc4\xafvairias Dievo aprai\xc5\xa1kas, giedojimas. Jos gali b\xc5\xabti skirtos \xc4\xafvairioms religin\xc4\x97ms tradicijoms, diev\xc5\xb3 ir deivi\xc5\xb3 bei j\xc5\xb3 vaik\xc5\xb3 vardams, prana\xc5\xa1ams, \xc5\xa1ventiesiems, guru ir t. t., kurie i\xc5\xa1rei\xc5\xa1kia visur esan\xc4\x8dio Absoliuto \xc4\xafvairum\xc4\x85. \xc4\xaesijungimas \xc4\xaf \xc5\xa1i\xc4\x85 praktik\xc4\x85 duoda energijos prisipildymo bei palaimos b\xc5\xabsen\xc4\x85. Bhad\xc5\xbeanos da\xc5\xbeniausiai ne individuali, bet bendra grupin\xc4\x97 praktika._NEWLINE_Darbas \xe2\x80\x93 a\xc5\xa1ramo gyvenimo dalis. Tai darbas bendram tikslui, jis vadinamas seva (tarnavimas) arba karma joga (t. y. veiklos, darymo, darbo joga). A\xc5\xa1rame visada daug darb\xc5\xb3: tvarkymas, maisto gaminimas, darbas sode ir dar\xc5\xbee. Kai kuriuose a\xc5\xa1ramuos laukiama, kad net sve\xc4\x8diai dirbt\xc5\xb3 \xe2\x80\x93 kelios darbo valandos laikomos dvasine praktika._NEWLINE_Tyla \xe2\x80\x93 viena i\xc5\xa1 seniausi\xc5\xb3 dvasini\xc5\xb3 praktik\xc5\xb3. Daugelis i\xc5\xa1 labiausiai gerbiam\xc5\xb3 Indijos guru, toki\xc5\xb3 kaip Ramana Mahari\xc5\xa1i, Meher Baba ir daugelis kit\xc5\xb3, visi\xc5\xa1koje tyloje praleido met\xc5\xb3 metus. Tyla da\xc5\xbeniausiai skiriama kaip prot\xc4\x85 raminanti bei padedanti suvokti savo tikr\xc4\x85j\xc4\x85 esm\xc4\x99 priemon\xc4\x97. Kai kiriuose a\xc5\xa1ramuose tai sistemos dalis._NEWLINE_Meditacija \xe2\x80\x93 ver\xc4\x8diama kaip m\xc4\x85stymas. Meditacijos b\xc5\xabsenos ne\xc4\xafmanoma apra\xc5\xa1yti, bet ji gali ateiti, jei jos ie\xc5\xa1kosite. Tai b\xc5\xabsena \xe2\x80\x9e\xc4\x8dia ir dabar\xe2\x80\x9c. Ji neturi nieko bendro su u\xc5\xbemerktomis akimis lotoso pozoje s\xc4\x97din\xc4\x8dio \xc5\xbemogaus \xc4\xafvaizd\xc5\xbeiu. Meditacija priklauso nuo vidinio prabudimo bei gyvenimo s\xc4\x85moningumo, bet ne nuo j\xc5\xabs\xc5\xb3 pozos. Da\xc5\xbenai meditacijoje naudojama mantra._NEWLINE_Joga \xe2\x80\x93 jogos praktikos yra fizin\xc4\x97s, psichin\xc4\x97s ir dvasin\xc4\x97s harmonizacijos bei \xc5\xbemogaus galimybi\xc5\xb3 prapl\xc4\x97timo metod\xc5\xb3 sintez\xc4\x97. Fiziniam lygyje \xe2\x80\x93 tai special\xc5\xabs pratimai (asanos), psichiniame \xe2\x80\x93 individualios praktikos proto nuraminimui, nor\xc5\xb3 bei jausm\xc5\xb3 kontrolei, dvasiniame \xe2\x80\x93 metodi\xc5\xa1kas \xc5\xbeini\xc5\xb3 apie savo tikr\xc4\x85j\xc4\xaf \xe2\x80\x9ea\xc5\xa1\xe2\x80\x9c pl\xc4\x97timas. Jogai priklauso ir pranajama \xe2\x80\x93 kv\xc4\x97pavimo kontrol\xc4\x97, viena i\xc5\xa1 pagrindini\xc5\xb3 darbo su k\xc5\xabnu ir s\xc4\x85mone dali\xc5\xb3._NEWLINE_Satsangas \xe2\x80\x93 nuo sanskrito sat (tiesa) ir sang (komunikacija) \xe2\x80\x93 rei\xc5\xa1kia \xe2\x80\x9etikrasis bendravimas\xe2\x80\x9c arba \xe2\x80\x9ei\xc5\xa1min\xc4\x8di\xc5\xb3 bendrija\xe2\x80\x9c. Tai tradicin\xc4\x97 a\xc5\xa1ramo praktika. Tai gali b\xc5\xabti individualus bendravimas su tiesa (esme) skaitant \xc5\xa1ventus ra\xc5\xa1tus, bet da\xc5\xbeniausiai tai grupinis pokalbis ar lekcija._NEWLINE_Pud\xc5\xbea \xe2\x80\x93 tai Dievo pagerbimo ritualas. A\xc5\xa1rame yra altorius ar speciali patalpa, kur yra \xc5\xa1ventos statulos (murti) arba mylim\xc5\xb3 diev\xc5\xb3 ir guru atvaizdai, prie kuri\xc5\xb3 atliekama pud\xc5\xbea. \xc4\x8cia niekad neg\xc4\x99sta ugnis, o tekant saulei \xc4\x8dia prasideda ceremonija, kuri\xc4\x85 atlieka \xc5\xa1ventikas \xe2\x80\x93 brahmanas arba pud\xc5\xbeari. Pud\xc5\xbea kiekvienam jos dalyviui yra neteising\xc5\xb3 poelgi\xc5\xb3, \xc5\xbeod\xc5\xbei\xc5\xb3 ir min\xc4\x8di\xc5\xb3 i\xc5\xa1pirkimo ritualas bei apsivalymas ugnies ir aukos pagalba. \xc5\xa0is ritualas turi b\xc5\xabti atliekamas su visi\xc5\xa1ku atsidavimu ir nuo\xc5\xa1irdumu._NEWLINE_Vegetarizmas yra beveik vis\xc5\xb3 a\xc5\xa1ram\xc5\xb3 priimats gyvenimo b\xc5\xabdas, susij\xc4\x99s su s\xc4\x85moningu gyv\xc5\xablinio maisto atsisakymu, kuris remiasi ahimsos (neprievartos) principu.'